**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. június 13-ai** ülésére

Tárgy: Északdunántúli Vízmű Zrt. beszámolója

**Tisztelt Képviselő-testület!**

Az Északdunántúli Vízmű Zrt. megküldte 2024. évi viziközmű üzemeltetés szennyvíz ágazati beszámolóját, melyet mellékletként találnak.

A szennyvíztisztító telepen 2024-ben összesen 429.659 m3 szennyvizet tisztítottak meg. Ebből jelentős mennyiségű volt az idegenvíz még úgy is, hogy a mennyisége csökkenő tendenciát mutat a korábbi évekhez képest. Közigazgatási területünkön a csatornahálózatra történt rákötések száma 2.119 db. A telep tisztítási hatásfoka megfelelő volt. A két telepen összesen 669.680 kg víztelenített iszap keletkezett, amit a tatabányai biogáz üzembe szállítottak hasznosításra.

A szennyvízelvezetés zavartalan volt. A javítás, karbantartásra vonatkozó adatokat elnézve a 2023-as évhez képest (összesen 38 db hiba Kisbéren és Hántán) a hibák száma jelentősen megnövekedett (összesen 145 db hiba Kisbéren és Hántán), mely nagy része átemelő szivattyú dugulás volt.

A pénzügyi tájékoztatót a teljes rendszerre vonatkozóan kaptuk meg.

A beszámoló részét képezi az amortizációs keret terhére 2024-ben elvégzett beruházások. A beruházásokat a Gördülő Fejlesztési Terv részeként hagyták jóvá, illetve havaria esemény volt. 2024-ben összesen 2.532.260,- Ft. + áfa értékben történtek beruházások (tartalmazza a másik három településen – Ászár, Bakonysárkány, Vérteskethely - végzett beruházások értékét is).

A beszámoló tartalmazza az idei évre tervezett beruházásokat is (13.500.000,- Ft. + áfa).

Felhívják a figyelmet arra, hogy a szennyvíztisztító telep a tanuszoda többletkibocsátása mellett további jelentős mennyiségű szennyvíz befogadására már nem lesz alkalmas.

Javasoljuk a Tisztelt Képviselő-testületnek az Északdunántúli Vízmű Zrt. beszámolóját elfogadni.

Kisbér, 2025. június 10.

Bondár Balázs s.k. Pápai Mónika s.k.

elnök referens

**Határozati javaslat:**

Kisbér Város Önkormányzat Képviselő-testülete

elfogadja az Északdunántúli Vízmű Zrt. 2024. évi viziközmű üzemeltetés szennyvíz ágazati beszámolóját.

**Határidő:** azonnal

**Felelős:** Sinkovicz Zoltán polgármester